11.+Lopuksi

Tässä tieto- ja viestintätekniikan projektissa tavoitteena oli vastata käytettävissä olevien resurssien puitteissa kolmeen kysymykseen (ks. pääluku 1). Ennakolta määriteltyjä tehtäviä ratkaistaessa ilmeni, että verkossa on monenlaista ja -tasoista koulun kasvatus- ja opetustointa tukevaa materiaalia. Koulun oppilaanohjaus voi sitä hyödyntää monella tapaa oppilaanohjauksen tavoitteisiin pyrittäessä. TVT-projektin raportointivaiheessa nousi esiin kysymys, olisiko joillakin henkilöillä hallussaan vielä hyväksi kokemaansa materiaalia, jota voitaisiin esittää verkossa oppilaanohjauksen kehittämistä varten. Tarvittaisiin esimerkiksi lomakkeita, jotka kuvaavat opiskelijan toisen asteen koulutukseen siirtymistä ja tietoja hänen aikaisemmista koulunkäynnin vaiheistaan. Tiedonsiirron tarkoituksena on tukea opiskelijaa toisen asteen koulutuksessa. Opiskelijaa koskevat tiedot eivät tietenkään saa vaikuttaa opiskelupaikan saantiin eivätkä oppilaitoksessa myöhemmin tapahtuvaan arviointiin. Lomakkeille kirjattuja tietoja luovutetaan ainoastaan tulevan oppilaitoksen opiskelijahuoltohenkilöstön ja ryhmäohjaajien käyttöön. Saatuja tietoja käytetään hyväksi suunniteltaessa opiskelijan opintoja, ohjausta ja mahdollisia tukitoimia. Mitä lomakkeille myöhemmin tapahtuu, on ratkaistava oppilaitoksen tasolla. TVT-projektin yhteydessä nousi esiin myös toinen kysymys, miten pystyttäisiin parhaiten ottamaan huomioon suurten ja toisaalta pienten koulujen oppilaanohjaukselliset kehittämistarpeet. Tätä kysymystä sivuttiin myös oppilaanohjaajia koskevissa haastatteluissa. Lopuksi on syytä esittää vielä eräänlaisena liiteosana tehtävien 1 - 3 suorittamisessa käyttämäni tiedonkeruun menettelytavat:

¤ TEHTÄVÄ 1 ja tiedonkeruu: Eräänä näytteenä olen suorittanut tehtävää 1 varten tiedonkeruun, joka tapahtui WWW-sivuilla olevasta oppilaanohjausta käsittelevästä tieto- ja viestintätekniikan tukimateriaalista. Olen käyttänyt tiedonkeruussa Google-palvelinta hyväksi hakusanalla 'oppilaanohjaus'.

¤ TEHTÄVÄ 2 ja tiedonkeruu: Tehtävää 2 varten olen tehnyt myös tiedonkeruun, joka tapahtui samoin WWW-sivuilla olevasta oppilaanohjausta käsittelevästä tieto- ja viestintätekniikan tukimateriaalista. Tiedonkeruu tässä yhteydessä kohdistui erityistä tukea tarvitsevien oppilaiden kysymyksiin. Kyseisen ilmiön tarkastelussa olen käyttänyt Google-palvelinta hyväksi hakusanalla 'oppilaanohjaus'.

¤ TEHTÄVÄ 3 ja tiedonkeruu: Kolmantena tehtävänä oli arvioida WWW-sivuilla olevan oppilaanohjausta käsittelevän tieto- ja viestintätekniikan tukimateriaalin merkitystä oppilaanohjaajan näkökulmasta. Kysymyksen johdosta olen suorittanut haastattelukyselyn verkkosivujen käytöstä ja merkityksestä oppilaanohjauksen tavoitteiden kannalta.